stanford-oval/wikipedia huggingface dataset:
Kremenetsin piiri

| Kremenetsin piiri Кременецький район |
| --- | --- |
 Piirin sijainti Ternopilin alueen kartalla
 Lippu:  Vaakuna
 Koordinaatit: 50.101°N, 25.737°E 
Valtio:  Ukraina
Alue:  Ternopilin alue
Perustettu:  1940, laajennettu 17.7.2020
Hallinto:  
 – hallinnollinen keskus:  Kremenets (20 476 as., 2022)
Pinta-ala  ():  2 633,9 km²
Väkiluku (2022, arvio):  140 063
Kremenetsin piiri (ukr. Кременецький район, Kremenetskyi raion) on hallinnollinen piiri Ukrainan länsiosassa Ternopilin alueella. Piiri on perustettu alkujaan vuonna 1940 ja sitä laajennettiin merkittävästi heinäkuussa 2020. Kremenetsin piirin naapurina on etelässä Ternopilin piiri, lännessä Lvivin alueen Zolotšivin piiri, pohjoisessa Rivnen alue (Dubnon ja Rivnen piirit), sekä idässä Hmelnytskyin alue (Šepetivkan ja Hmelnytskyin piirit). Piirin hallinnollinen keskus on Kremenets (20 476 as., 2021).
Kremenetsin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Ternopilin alueen piirien lukumäärän kolmeen. Aiempaa laajemman Kremenetsin piirin pinta-alaksi tuli 2 633,9 neliökilometriä.
Ukrainan tilastokeskus arvioi Kremenetsin piirin väkiluvuksi 140 063 (1.1.2022). Väestöltään piiri on maaseutuvaltainen. Kaupunkilaisiksi luokiteltiin 31,9 prosenttia piirin asukkaista (45 265 as.), eli piirin neljän kaupungin (Kremenets 20 476 as., Lanivtsi 8 215 as., Potšajiv 7 633 as. ja Šumsk 5 300 as.) ja yhden kaupunkityyppisen taajaman väestö.
Aiheesta muualla

Kuvia tai muita tiedostoja aiheesta Kremenetsin piiri Wikimedia Commonsissa
| --- | --- |
Auktoriteettitunnisteet: Kansalliset :  Tšekki
Kurt Kresse

Kurt Kresse (s. 15. lokakuuta 1919) oli saksalainen jalkapalloilija ja jalkapallovalmentaja.
Ura

Kresse pelasi ZSG Altenburg-Nordissa vuosina 1949–1950. Hän siirtyi tämän jälkeen kahdeksi kaudeksi SG Deutsche Volkspolizei Weimariin. Lopetettuaan pelaajauran Kresse siirtyi Dynamo Dresdenin apuvalmentajaksi vuosiksi 1956–1957. Hän onnistui nostamaan seuran DDR-Ligaan.
Luettelo Someron julkisista taideteoksista ja muistomerkeistä

Luettelo Someron julkisista taideteoksista ja muistomerkeistä sisältää Someron kaupungissa olevat pysyvät patsaat, muistomerkit ja muistolaatat. Someroon on liitetty Somerniemen kunta.
Somerolla on muun muassa Abraham Achreniukselle, Joel Vilkille, Pentti Nikulalle, Unto Monoselle ja Rauli Badding Somerjoelle omistetut muistomerkit. Seudulla vierailleille Ruotsin ja Venäjän hallitsijoille ja muille merkkihenkilöille on pystytetty Kuninkaankivet.
Kresoliftaleiini

| Kresoliftaleiini |
| --- | --- |

Tunnisteet
IUPAC-nimi:  3,3-bis(4-hydroksi-3-metyylifenyyli)-2-bentsofuran-1-oni
CAS-numero:  596-27-0
PubChem CID:  68995
SMILES:  CC1=C(C=CC(=C1)C2(C3=CC=CC=C3C (=O)O2)C4=CC(=C(C=C4)O)C)O
Ominaisuudet
Molekyylikaava:  C22H18O4
Moolimassa:  346,364 g/mol
Sulamispiste:  223 °C
Liukoisuus veteen:  1 g/l
Kresoliftaleiini (C22H18O4) eli o-kresoliftaleiini on ftaleiinirakenteinen aromaattinen orgaaninen yhdiste. Yhdistettä voidaan käyttää esimerkiksi analyyttisessä kemiassa reagenssina.
Ominaisuudet, valmistus ja käyttö

Huoneenlämpötilassa kresoliftaleiini on valkoista tai ruskehtavaa kiteistä ainetta. Yhdiste liukenee hieman veteen ja paremmin etanoliin tai 2-metoksietanoliin. Aineen liuokset ovat pH-indikaattoreita ja muuttuvat väriltään värittömistä violetinpunaisiksi pH-alueella 8,2–9,8.
Kresoliftaleiinia valmistetaan o-kresolin ja ftaalianhydridin reaktiolla. Katalyyttinä käytetään sinkkikloridia.
Kresoliftaleiinia käytetään pH-indikaattorina ja kalsiumpitoisuuden määrittämiseen. Se on ainesosa myös eräissä musteissa ja liimoissa.
Krevátia (Chálki)

| --- | --- |
Muut nimet:  Kreváti (Κρεβάτι), Krevváti (Κρεββάτι), Krevvátia (Κρεββάτια), Kriátti (Κριάττι)
Sijainti:  36°12′52″N, 27°37′09″E, Chálki Ródos, Etelä-Egean saaret Kreikka
Saariryhmä:  Dodekanesia
Merialue:  Egeanmeri, Välimeri
Pinta-ala:  0,013 km²
| --- | --- |
Asukasluku:  0
muokkaa - muokkaa wikitekstiä - muokkaa Wikidataa
Krevátia (kreik. Κρεβάτια, myös Kreváti, Κρεβάτι, Krevváti, Κρεββάτι, Krevvátia, Κρεββάτια, Kriátti, Κριάττι) on pieni Kreikan saari, joka kuuluu Dodekanesian saariryhmään ja sijaitsee Chálkin saaren kaakkoiskulman edustalla. Saaren pinta-ala on noin 0,013 neliökilometriä ja se on asumaton. Hallinnollisesti Krevátia kuuluu Chálkin kuntaan, Ródoksen alueyksikköön ja Etelä-Egean saarten alueeseen.
Luettelo Sodankylän julkisista taideteoksista ja muistomerkeistä

Luettelo Sodankylän julkisista taideteoksista ja muistomerkeistä sisältää Sodankylän kunnassa olevat pysyvät patsaat, muistomerkit ja muistolaatat.
Sodankylän kunnan alueella sijaitsee yhteensä 46 erilaista muistomerkkiä.
Krevatió

| --- | --- |
Muut nimet:  Krevvatió (Κρεββατιό), Krevátia (Κρεβάτια), Erinýes (Ερινύες), Eriniés (Ερηνιές), Eirínis (Ειρήνης)
Sijainti:  36°55′07″N, 27°09′29″E, Kálymnos Kálymnos, Etelä-Egean saaret Kreikka
Saariryhmä:  Dodekanesia
Merialue:  Egeanmeri, Välimeri
Pinta-ala:  0,004 km²
| --- | --- |
Asukasluku:  0
muokkaa - muokkaa wikitekstiä - muokkaa Wikidataa
Krevatió (kreik. Κρεβατιό, myös Krevvatió, Κρεββατιό, Krevátia, Κρεβάτια) eli Erinýes (Ερινύες, myös Eriniés, Ερηνιές, Eirínis, Ειρήνης) on pieni Kreikan saari, joka kuuluu Dodekanesian saariryhmään ja sijaitsee Psérimoksen saaren eteläpuolella sen ja Kosin saaren välissä. Saaren pinta-ala on noin 0,004 neliökilometriä ja se on asumaton. Hallinnollisesti Krevatió kuuluu Kálymnoksen kuntaan, Kálymnoksen alueyksikköön ja Etelä-Egean saarten alueeseen.
Kratylos (dialogi)

Kratylos (m.kreik. Κρατύλος; lat. Cratylus) on Platonin kirjoittama dialogi, joka käsittelee kielenfilosofiaa. Sen toinen nimi Thrasylloksen jaottelussa on Nimien oikeellisuudesta (Περὶ ὀρθότητος ὀνομάτων, Peri orthotētos onomatōn). Dialogissa keskustelevat Sokrates, Kratylos ja Hermogenes.
Historia

Platonin teosten joukossa Kratylos kuuluu tämän keskivaiheen dialogeihin. Näin se on kirjoitettu siihen aikaan, jolloin Platon oli perustanut oman Akatemiansa. Teos voidaan nähdä myös kuuluvaksi siirtymäkauteen varhaisvaiheen ja keskivaiheen dialogien välillä. Tarkemmin dialogi on ajoitettu noin vuoteen 360 eaa.
Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu II tetralogiaan yhdessä dialogien Theaitetos, Sofisti ja Valtiomies kanssa. Aiheensa puolesta Thrasyllos luki dialogin Platonin loogisten teosten joukkoon. Aristofanes Byzantionlaisen jaottelussa dialogi kuuluu puolestaan II trilogiaan yhdessä Sofistin ja Valtiomiehen kanssa.
Sisältö

Dialogissa kaksi miestä, Kratylos ja Hermogenes, kysyvät Sokrateelta, ovatko nimet ”konventionaalisia” vai ”luonnollisia”, eli onko kieli eli Platonin tapauksessa muinaiskreikka satunnaisten merkkien järjestelmä vai onko sanoilla jokin luontainen, sisäänrakennettu suhde niihin asioihin, joita ne merkitsevät. Se on varhaisin Kreikan klassisen ajan kirjoitus joka käsittelee etymologiaa ja lingvistiikkaa.
Keskustelussa sanan suhteesta sen subjektiin Sokrates vertaa sanan alkuperäistä luomista taiteilijan työhön. Taidemaalari käyttää värejä ilmaistakseen subjektin perusolemuksen maalauksen muodossa. Samalla tavalla sanojen luoja käyttää kirjaimia, jotka ilmaisevat tiettyjä äänteitä, ilmaisemaan sanojen subjektin perusolemusta. Jotkin kirjaimet sopivat parhaiten pehmeille asioille, jotkin nestemäisille, ja niin edelleen. Sokrates sanoo, että ”tämä olisi kielen täydellisin tila”.
Kratylos kannattaa näkemystä, jonka mukaan sanojen suhde merkitsemiinsä asioihin on luontainen. Hermogeneen vasta-argumentti puolestaan on, että nimet ovat tulleet merkitsemään asioita ainoastaan tavan ja tottumuksen seurauksena; ne eivät ilmaise asioiden perusolemusta, ja siksi ne voitaisiin vaihtaa johonkin täysin asiaan liittymättömään, jos sanoja käyttävät sopisivat asioista niin.
Näiden kahden näkemyksen välinen raja on usein hämärä. Yli puolet dialogista Sokrates tekee Hermogeneen pyynnöstä arvauksia, mistä tiettyjä asioita kuvaavat nimet ja sanat ovat tulleet. Näihin lukeutuvat kahdentoista olympolaisen jumalan nimet, sekä useita sanoja, jotka kuvaavat abstrakteja asioita. Sokrates selittää muun muassa, että nimen 'Poseidon' taustalla on Posidesmon, ”jalkakahle”; 'Demeter' on hē didūsa mētēr, ”(ravintoa) antava äiti”; 'järki' (fronēsis) on forās kai rhū noēsis, ”liikkeen ja virtaamisen taju”; ja 'harmi' (aniā) on ienai, ”liikkeen estävä”. Moni nimistä olisi siis tullut ajatuksesta, joka on alun perin liittynyt nimeen, mutta sana on muuttunut ajan saatossa. Niiden sanojen, joiden alkuperää hän ei osaa selvittää, hän olettaa olevan ulkomaista alkuperää tai muuttuneen niin paljon, että ne eivät enää muistuta lähtökohtaansa juuri lainkaan.
Kirjallisuutta > Suomennos

Platon: Kratylos. Teoksessa Teokset II.  (Toinen painos)  Suomentanut Marja Itkonen-Kaila. Helsinki:  Otava, 1999.  ISBN 951-1-15893-7
Kirjallisuutta > Muita käännöksiä ja tekstilaitoksia

Plato: Cratylus. Teoksessa Duke, E. A. & Hicken, W. F. & Nicoll, W. S. M. & Robinson, D. B. & Strachan, J. C. G. (toim.): Opera.  (Volume I: Euthyphro, Apologia Socratis, Crito, Phaedo, Cratylus, Sophista, Politicus, Theaetetus. Oxford Classical Texts)  Oxford:  Oxford University Press.  ISBN 9780198145691  Kreikankielinen alkuteksti.
Plato: Cratylus. Teoksessa Plato’s Works.  (Volume IV: Cratylus. Parmenides. Greater Hippias. Lesser Hippias. Loeb Classical Library)  Cambridge, Massachusetts:  Harvard University Press.  ISBN 0-674-99185-0  Kreikankielinen alkuteksti ja englanninkielinen käännös.
Aiheesta muualla > Teos

Plato: Cratylus. Perseus. (muinaiskreikaksi) (englanniksi)
Plato: Cratylus. The Internet Classics Archive. (englanniksi)
Plato: Cratylus. Project Gutenberg. (englanniksi)
Aiheesta muualla > Muuta

Sedley, David: Plato's Cratylus The Stanford Encyclopedia of Philosophy. The Metaphysics Research Lab. Stanford University. (englanniksi)
Platonin teokset
| --- | --- |
Varhaisvaihe:  Sokrateen puolustuspuhe · Kharmides · Kriton · Euthyfron · Alkibiades I · Laajempi Hippias · Lyhyempi Hippias · Ion · Lakhes · Lysis
Keskivaihe:  Kratylos · Euthydemos · Gorgias · Meneksenos · Menon · Faidon · Protagoras · Pidot · Faidros · Valtio · Parmenides · Theaitetos
Myöhäisvaihe:  Kleitofon · Timaios · Kritias · Sofisti · Valtiomies · Filebos · Lait
Mahdollisesti epäperäiset ja epäperäiset:  Aksiokhos · Alkibiades II · Demodokos · Hipparkhos · Epigrammit · Epinomis · Eryksias · Hyveestä · Kilpailijat · Kirjeet · Minos · Määritelmiä · Oikeamielisyydestä · Sisyfos · Theages
Krieg ohne Hass

Vuonna 1988 ilmestyneen Erwin Rommelin koottujen muistiinpanojen kokoelmateoksen englanninkielisen käännöksen kansikuva.
Krieg ohne Hass on Erwin Rommelin muistiinpanoista koottu teos. Rommelin kuoltua vuonna 1944 Fritz Bayerlein ja Rommelin vaimo Lucie-Maria Rommel kokosivat yhteen kaikki Rommelin jälkeenjääneet muistiinpanot ja julkaisivat ne vuonna 1950. Teos sisältää myös ne muistiinpanot, joita Rommel käytti keskeneräiseksi jääneen teoksensa Panzer greift an valmistelussa.
Krieg ohne Hass, Verl. Heidenheimer Zeitung; Auflage: 2. Aufl. (1950)
Erwin Rommel: Rommel Papers.  HarperCollins Canada / Da Capo (April 1988), 1988.  ISBN 0-306-80157-4  (englanniksi)
Englanninkielinen versio on Basil Liddell Hartin toimittama.
Erwin Rommel (kesk.) ja Fritz Bayerlein (oik.) italialais- ja saksalaisupseerien seurassa Pohjois-Afrikassa 22. kesäkuuta 1942.
Kreikkalaiset pyramidit

Ellinikón pyramidin rauniot.
Kreikkalaiset pyramidit ovat antiikin aikaisia pyramideja, joista useimmat sijaitsevat Argoliin alueella Kreikassa. Niitä on löydetty myös muualta Peloponnesokselta sekä muun muassa Boiotiasta. Pyramidit ovat suurimmaksi osaksi tuhoutuneet, ja ainoa paremmin säilynyt on niin kutsuttu Ellinikón pyramidi.
Historia

Kreikkalaiset pyramidit ovat ainoa esimerkki muinaisesta pyramidimuotoisesta rakentamisesta Euroopan alueella. Pyramidit ajoitetaan yleensä klassisen ja hellenistisen kauden taitteeseen 300-luvun eaa. lopulle, vaikkakin joskus niitä on yritetty sijoittaa jo niinkin varhaiseen aikaan kuin 2800–2500 eaa. tai 2500–2000 eaa. Pyramidit ovat jossakin määrin arvoituksellisia, sillä niiden alkuperää, käyttötarkoitusta tai mahdollista yhteyttä Egyptiin ei tunneta. Mytologian kannalta on huomionarvoista, että pyramideja on erityisesti Argoliin alueella, jossa myyttien mukaan oli Danaoksen perustama egyptiläinen siirtokunta.
Ainoa antiikin aikainen lähde, joka mainitsee pyramidit, on Pausanias. Hän kertoo Kreikan kuvauksessaan nykyisin Ellinikón pyramidina tunnetusta muinaisjäänteestä, ja sanoo sen olleen Proitoksen ja Akrisioksen joukkojen välisessä taistelussa kaatuneiden hauta. Näin hän ajoittaa sen jo myyttiaikaan.
Nykytutkijat ovat esittäneet pyramideille useita mahdollisia käyttötarkoituksia: ne olisivat voineet olla paitsi hautoja tai muistomerkkejä myös pieniä linnoituksia, turvapaikkoja, vartio- tai viestitorneja tai liittyä maanviljelyyn tai tähtitieteeseen.
Tunnetut pyramidit

Parhaiten tunnetut kreikkalaiset pyramidit ovat:
Ellinikón pyramidi, Ellinikó ja Kefalári, Argolis – parhaiten säilynyt pyramidi
Lygourión pyramidi, Lygourió, Argolis – säilynyt vain perustukset
Kampía, Néa Epídavros, Argolis – säilynyt jonkin verran
Vigkláfia / Neápoli, Lakonia – säilynyt vain perustukset
Dalamanára, Epídavros, Argolis – säilynyt vähäisiä osia
Ástros, Arkadia – ei säilynyt
Sikyóna, Korinthia – säilynyt vähäisiä osia
Menelaion, Spárti, Lakonia – kaltevan pyramidin kaltainen rakennus
Daskalió, Kykladit – saari, joka muokattu kaltevaksi pyramidiksi
Amfeíon kukkula, Thíva, Boiotia – kalteva pyramidi
Soúgia, Kreeta – enemmän käpymäinen kuin pyramidimainen rakennelma
Tutkijat ovat tunnistaneet ainakin 20 mahdollista pyramidia eri puolilla Kreikkaa.
Kirjallisuutta

Λάζος, Χρήστος Δ.: Πυραμίδες στην Ελλάδα.  Αίολος, 1995.  ISBN 9789607267863
Aiheesta muualla

Kuvia tai muita tiedostoja aiheesta kreikkalaiset pyramidit Wikimedia Commonsissa
Krav Maga

Yhdysvaltain merijalkaväki harjoittelemassa Krav Magaa.
Krav Maga (hepr. ‏קרב מגע‎, 'kontaktitaistelu') on israelilainen lähitaistelu- ja itsepuolustusjärjestelmä, joka perustuu ihmisen luontaisiin reaktioihin stressitilanteessa. Krav Maga on kehitetty ainoastaan itsepuolustusta varten, ja siksi siinä ei järjestetä kilpailuja tai näytöksiä eikä siinä ole sääntöjä, vaikka lajissa onkin tasojärjestelmä. Krav Magan kantavana ajatuksena on perustajansa Imrich Lichtenfeldin unelma "Jotta voisit kulkea rauhassa".
Historia

Krav Magan kehitti euroopanjuutalainen Imrich ”Imi” Lichtenfeld 1930-luvulla. Budapestissa syntynyt Lichtenfeld varttui Bratislavassa Slovakiassa ja saavutti nuorena kilpailumenestystä painissa ja nyrkkeilyssä. Hänen isänsä oli poliisipäällikkö, joka opetti poliiseille ja myös pojalleen itsepuolustustaitoja.
Kun Bratislavan juutalaiset joutuivat 1930-luvulla juutalaisvastaisten hyökkäysten kohteeksi, Lichtenfeld koulutti paikallisia juutalaisten puolustusjoukkoja. Jouduttuaan pakenemaan Bratislavasta vuonna 1940 Lichtenfeld palveli liittoutuneiden joukoissa Pohjois-Afrikassa ja Lähi-idässä. Sodan jälkeen hän muutti Israeliin. Kun Israel itsenäistyi vuonna 1948, hänestä tuli Israelin puolustusvoimien kouluttaja. Hän sai tehtäväkseen kehittää lähitaistelutekniikan, joka sopisi niin mies- kuin naissotilaille ja olisi helppo oppia ja käyttää stressaavassa tilanteessa. Lichtenfeld alkoi tutkia sotilaiden vaistomaisia reaktioita ja perusti uudet tekniikkansa niihin. Lichtenfeld palveli Israelin armeijassa kouluttajana 20 vuoden ajan ja kehitti koko sinä aikana tekniikoitaan.
Kun Lichtenfeld jätti armeijan 1960-luvulla, hän ryhtyi opettamaan Krav Magaa israelilaisille poliiseille ja siviileille perustamassaan kahdessa harjoituskeskuksessa. Israeliin perustettiin Krav Maga -järjestö, jonka elinikäiseksi puheenjohtajaksi Lichtenfeld valittiin. Hänen opettamansa Krav Maga -kouluttajat ovat sittemmin perustaneet omia koulukuntiaan ja järjestöjään, ja laji on levinnyt myös Israelin ulkopuolelle. Lichtenfeld kuoli vuonna 1998.
Liittoja

Krav Magan lajiliittoja ovat The Israeli Krav Maga Association (IKMA), European Krav Maga Federation (FEKM-RD), The Krav Maga Association of America (KMAA) , International Krav Maga Federation (IKMF), Krav Maga Global (KMG) ja Classic Krav-Maga Network.  Ylivoimaisesti maailman suurimmaksi Krav Maga -organisaatioksi nousi vuonna 2010 Rio de Janeiron kansainvälisessä Krav Maga -kokouksessa European Krav Maga Federation (FEKM-RD) lähes 10 000 jäsenellään; vuonna 2018 liiton jäsenmäärä on noussut 20 000 jäseneen. FEKM-RD-liiton johdossa toimii lajin perustajan Imi Lichtenfeldin oma oppilas Richard Douieb (6. dan).
Suomessa Pohjolan Krav Maga Itsepuolustusliiton Ari Kankaalla on 4. danin musta vyö lajissa, ja tasoastejärjestelmää käyttävässä Suomen Krav Maga -liitossa toimii yksi Expert 4 -tason kouluttaja.
Periaatteet

Krav Maga on täysin käytännöllinen menetelmä, jonka tarkoitus on selviytyminen kamppailussa keinolla millä hyvänsä. Krav Magan tekniikat ovat yksinkertaisia ja brutaaleja, ja ne menevät sievistelemättä suoraan asiaan. Tekniikat on tarkoitettu käytettäväksi kaikenlaisissa mielentiloissa, myös väsyneenä, rasittuneena ja yllätettynä. Ne eivät edellytä minkäänlaista valmiutta, vaan niitä on pystyttävä käyttämään siinä tilassa ja asennossa, jossa parhaillaan on. Tekniikoita on tilannekohtaisesti niin yksittäistä aseellista ja aseetonta vihollista kuin useaakin vihollista vastaan. Lajia harjoitellessa opitaan soveltamaan oikeaa tekniikkaa kulloisessakin tilanteessa.
Krav Magassa vältetään etenkin jähmettymistä paikalleen. Oikea reaktio on aina joko taistelu tai pakeneminen. Tappelut kestävät yleensä vain muutaman sekunnin.
Krav Magaan kuuluu erilaisia tyylisuuntia, joissa voidaan opettaa erilaisia tekniikoita ja ratkaisuja. Kaikkia Krav Magan tyylejä yhdistäviä perusperiaatteita ovat:
Hyökkäyksen tulee olla mahdollisimman lähellä puolustusta. Torjuntaa täytyy seurata vastahyökkäys.
Oma turvallisuus pitää varmistaa ennen hyökkäämistä.
Tekniikat ovat mahdollisimman yksinkertaisia, ja ne perustuvat ihmisen luonnollisiin, vaistomaisiin reaktioihin ja liikkeisiin.
Hyökkäyksen tulee kohdistua vastustajan haavoittuviin kohtiin, kuten silmiin, kurkkuun ja nivuksiin.
Hyökkäyksessä ja puolustuksessa tulee käyttää ympäristöään hyväksi. Krav Magassa ei ole sääntöjä, joten taistelu saa olla kieroa, ja apuna saa käyttää mitä tahansa käteen sattuvaa.
Tasojärjestelmä

| 0 | 1 | 2 |
| --- | --- | --- |
Valkoinen: 
Keltainen: 
Keltainen: 
Oranssi: 
Oranssi: 
Vihreä: 
Vihreä: 
Sininen: 
Sininen: 
Ruskea: 
Ruskea: 
Musta: 
Musta: 
Musta: 
Musta: 
Musta: 
Krav Magan alkuperäisenä tasojärjestelmänä on budolajeista tuttu vyöjärjestelmä (keltainen, oranssi, vihreä, sininen, ruskea sekä musta jossa on kymmenen dan. astetta). International Krav Maga Federationin (IKMF) ja Krav Maga Global (KMG) käyttävät porrastettua tasoastejärjestelmää, joka sisältää viisi practioner-, viisi graduate- ja viisi expert-tasoa.
Harjoitusasu

Krav Magan harjoittajat käyttävät harjoituksissa pääsääntöisesti mustia housuja ja t-paitaa. Viralliseen asustukseen kuuluu Krav Maga -liiton tunnuksilla varustettu t-paita ja mustat housut. Asustus voi vaihdella riippuen harjoiteltavasta aiheesta.  Jalkineina käytetään sisällä pehmeäpohjaisia tossuja, joko painitossuja tai itsepuolustuslajeja varten suunniteltuja, jotka mahdollistavat potkaisemisen päkiällä. Alasuoja kuuluu pakollisiin varustuksiin. Muita yleisesti käytettäviä suojia ovat hammassuoja, säärisuojat, pääsuoja sekä nyrkkeilyhanskat.
Aiheesta muualla

Kuvia tai muita tiedostoja aiheesta Krav Maga Wikimedia Commonsissa
Krav Maga network
Pohjolan krav maga itsepuolustusliitto
Suomen Krav Maga -liitto
Krav Maga European Federation
Krav Maga Global
KMG Finland
Krav-Maga Network Finland
Krav Magan kehittäjä Imi Lichtenfeld kuvassa vasemmalla.
Kreivisota

Kreivisota (tansk. Grevens Fejde) oli Tanskassa vuosina 1533–1536 käyty sisällissota, jonka seurauksena Tanskassa tehtiin uskonpuhdistus. Sodassa olivat vastakkain hansakaupunki Lyypekin tukema luterilainen porvaristo ja aateliston tukema Tanskan kuningas Kristian III. Myös Ruotsi liittyi sotaan, kun Lyypekki ja hansaliitto julistivat sodan Tanskalle ja Ruotsille.
Taustaa

Uskonpuhdistuksen jälkeen Tanska jakautui uskonnollisesti kahtia: toisena puolena oli luterilaiset porvaristo ja talonpojat ja toisena katolinen aatelisto. Tämän seurauksena aatelisto päätti vuonna 1533 kuningas Fredrik I:n kuoleman jälkeen asettaa maahan väliaikaishallituksen. Vaihtoehtona oli Fredrikin pojan, luterilaisen Kristianin nousu valtaan. Kristian oli myös Holsteinin herttua. Aatelistoa vastaan alkoi kapina, jota tuki Lyypekin hansakaupunki. Kapinallisten ja Lyypekin tavoitteena tavoitteena oli nostaa Tanskan kuninkaaksi Kalmarin unionin sisällissodassa vuonna 1523 asemansa menettänyt entinen kuningas Kristian II ja tehdä Kööpenhaminasta ja Malmöstä hansakaupunkeja.
Sodan tapahtumat

Kapinallisten ja Lyypekin joukkoja johti Oldenburgin kreivi Kristofer, jonka mukaan sota on saanut nimensä. Kristofer hävitti ja ryösti Holsteinia. Hänen joukkonsa saartoivat ja valtasivat Kööpenhaminan, ja myöhemmin hän valtasi Själlannin sekä Malmön ja Skånen. Holsteinin herttua Kristian aloitti sotaretken Kristoferia vastaan. Jyllannin korkein aatelisto ja piispat tukivat Kristianin nousua uudeksi kuninkaaksi. Vuonna 1534 Tanskan rigsraad valitsi Kristianin Tanskan kuninkaaksi. Hän valtasi maata Kristoferilta ja työnsi tämän joukot Pohjois-Jyllannin Aalborgiin. Kristianin joukot valtasivat Ålborgin vuonna 1535 ja järjestivät kaupungissa verilöylyn. Ruotsi liittoutui Kristianin kanssa ja piiritti Malmön, Landskronan ja saartoi Själlannin. Kööpenhaminan saartaminen pakotti Kristoferin antautumaan heinäkuussa 1536 ja Kristian otti koko Tanskan näin haltuunsa.
Sodan seuraukset

Sodan päätti Hampurin rauhansopimus vuonna 1536. Sodan seurauksena Lyypekki ja hansaliitto menetti ylivaltansa Itämeren kaupankäynnissä, vaikka se säilytti joitakin etuoikeuksia. Lyypekki sai Bornholmin saaren 50 vuodeksi korvaukseksi sodan aiheuttamista kustannuksista. Kristofer palasi takaisin Oldenburgiin ja joutui lupaamaan, että ei enää koskaan tulisi Tanskaan. Kuningas Kristian III perusti Tanskaan luterilaisen kirkon ja määräsi sen myös Norjan uskonnoksi.